62024CJ0086
TEISINGUMO TEISMO (aštuntoji kolegija) SPRENDIMAS
2025 m. spalio 2 d. (
*1
)
„Prašymas priimti prejudicinį sprendimą – Muitų sąjunga – Reglamentas (ES) Nr. 952/2013 – Prekių kilmės nustatymas – Deleguotasis reglamentas (ES) 2015/2446 – Suderintos prekių aprašymo ir kodavimo sistemos 730441 subpozicija – Besiūliai vamzdžiai, vamzdeliai ir tuščiaviduriai profiliai iš geležies arba iš plieno – Plieno vamzdžiams taikytinos kilmės taisyklės galiojimas – Karštuoju būdu pagaminti ir vėliau šaltai valcuoti vamzdžiai“
Byloje C‑86/24
dėl Krajský soud v Ostravě – pobočka v Olomouci (Ostravos apygardos teismo Olomouco padalinys, Čekijos Respublika) 2024 m. sausio 23 d. nutartimi, kurią Teisingumo Teismas gavo 2024 m. vasario 2 d., pagal SESV 267 straipsnį pateikto prašymo priimti prejudicinį sprendimą byloje
CS STEEL a.s.
prieš
Generální ředitelství cel,
TEISINGUMO TEISMAS (aštuntoji kolegija),
kurį sudaro kolegijos pirmininkas S. Rodin (pranešėjas), teisėjai N. Piçarra ir N. Fenger,
generalinis advokatas R. Norkus,
posėdžio sekretorė R. Stefanova-Kamisheva, administratorė,
atsižvelgęs į rašytinę proceso dalį ir įvykus 2025 m. kovo 27 d. posėdžiui,
išnagrinėjęs pastabas, pateiktas:
–
CS STEEL a.s., atstovaujamos advokát D. Urbanec,
–
Generální ředitelství cel, atstovaujamo P. Polák,
–
Čekijos vyriausybės, atstovaujamos L. Březinová, L. Halajová, M. Smolek ir J. Vláčil,
–
Ispanijos vyriausybės, atstovaujamos M. Morales Puerta ir P. Pérez Zapico,
–
Europos Komisijos, atstovaujamos B. Eggers ir J. Hradil,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą pateiktas dėl 2015 m. liepos 28 d. Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015, p. 1), 22-01 priede numatytos suderintoje prekių aprašymo ir kodavimo sistemoje (toliau – SS) esančiai 730441 pozicijai priskiriamoms prekėms taikomos pirminės taisyklės (toliau – pirminė taisyklė) galiojimo.
2
Šis prašymas pateiktas nagrinėjant Čekijos bendrovės CS STEEL a.s. ir Generální ředitelství cel (Muitinės generalinis direktoratas, Čekijos Respublika; toliau – nacionalinė muitinė) ginčą dėl tai bendrovei nustatyto muito perskaičiavimo.
Teisinis pagrindas
Tarptautinė teisė
3
Pasaulio muitinių organizacijos (PMO) parengta SS buvo įtvirtinta 1983 m. birželio 14 d. Briuselyje pasirašytoje Tarptautinėje konvencijoje dėl suderintos prekių aprašymo ir kodavimo sistemos (Jungtinių Tautų sutarčių rinkinys, t. 1503, p. 4, Nr. 25910 (1988)) ir kartu su 1986 m. birželio 24 d. jos pakeitimo protokolu Europos ekonominės bendrijos vardu patvirtintoje 1987 m. balandžio 7 d. Tarybos sprendimu 87/369/EEB (OL L 198, 1987, p. 1; 2004 m. specialusis leidimas lietuvių k., 2 sk., 2 t., p. 288). Pagal šios konvencijos nuostatas PMO parengė SS aiškinamąsias pastabas.
4
SS 7304 pozicijos aiškinamosiose pastabose nurodyta:
„Šiai pozicijai priskiriami vamzdžiai, vamzdeliai ir tuščiaviduriai profiliai gali būti gaminami įvairiais būdais:
<…>
B) Karštasis apskrito produkto tempimas ekstruzijos prese būdu naudojant stiklą (Ugine-Séjournet procesas) arba kitą lubrikantą. Šis procesas iš esmės apima šias operacijas: gręžimą, išplėtimą arba ne ir ekstruziją.
Po prieš tai nurodytų operacijų atliekamos užbaigimo operacijos:
–
karštuoju būdu: šiuo atveju neapdorotas vamzdis po šildymo patenka į kalibravimo reduktorių, kuriame vykdomas tempimas arba ne, paskui – į tiesinimo įrenginį; arba
–
šaltuoju būdu naudojant įtvarą, ištempiant ant stendo arba valcuojant valcavimo įrenginyje (Mannesmann arba Megaval procesai). Naudojant šiuos procesus iš taikant karštąjį valcavimą ar tempimą gautų vamzdžių ruošinių galima pagaminti mažesnio skersmens ir storio vamzdžius, nei naudojant karštąjį gamybos būdą (pažymėtina, kad taikant Transval procesą tiesiogiai gaunami mažo storio vamzdžiai), taip pat vamzdžius su mažesniais leistinais matmenų nuokrypiais. Gamybos šaltuoju būdu operacijos taip pat leidžia išgauti skirtingą paviršiaus apdorojimo laipsnį, visų pirma visiškai lygų paviršių (mažo šiurkštumo vamzdžiai), kurio reikalaujama, pavyzdžiui, pneumatiniams ir hidrauliniams cilindrams.
<…>“
Sąjungos teisė
Muitinės kodeksas
5
2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (OL L 269, 2013, p. 1; klaidų ištaisymas OL L 267, 2016, p. 2; toliau – Muitinės kodeksas), 60 straipsnio „Kilmės įgijimas“ 2 dalyje numatyta:
„Laikoma, kad prekės, kurios gaminamos ne vienoje šalyje ar teritorijoje, yra kilusios iš tos šalies ar teritorijos, kurioje buvo atliktas jų paskutinis esminis ekonomiškai pagrįstas perdirbimas arba apdorojimas tam tikslui pritaikytoje įmonėje, kurio metu buvo pagamintas naujas produktas arba kuris buvo svarbus jo gamybos etapas.“
6
To paties kodekso 62 straipsnis „Įgaliojimų delegavimas“ suformuluotas taip:
„[Europos] Komisijai pagal 284 straipsnį suteikiami įgaliojimai priimti deleguotuosius aktus, kuriais nustatomos taisyklės, pagal kurias prekės, kurių nelengvatinę kilmę reikia nustatyti taikant 59 straipsnyje nurodytas [Europos] Sąjungos priemones, vadovaujantis 60 straipsniu laikomos prekėmis, gautomis tik vienoje šalyje ar teritorijoje, arba prekėmis, kurių paskutinis esminis ekonomiškai pagrįstas perdirbimas arba apdorojimas tam tikslui pritaikytoje įmonėje, kurio metu buvo pagamintas naujas produktas arba kuris buvo svarbus jo gamybos etapas, buvo atliktas tam tikroje šalyje ar teritorijoje.“
7
Minėto kodekso 284 straipsnyje „Įgaliojimų delegavimas [įgyvendinimas]“ nustatytos šių įgaliojimų įgyvendinimo sąlygos.
Deleguotasis reglamentas 2015/2446
8
Įgyvendindama savo įgaliojimus pagal Muitinės kodekso 62 straipsnį Komisija priėmė Deleguotąjį reglamentą 2015/2446.
9
Šio deleguotojo reglamento 22-01 priedas pavadintas „Įvadinės pastabos ir esminių perdirbimo ar apdorojimo operacijų, kuriomis suteikiamas nelengvatinės kilmės statusas, sąrašas“. Šiame priede yra dalis „Įvadinės pastabos“, jos 2 ir 3 punktai suformuluoti taip:
„2. Šiame priede nustatytų taisyklių taikymas
2.1.
Šiame priede pateiktos taisyklės turi būti taikomos prekėms pagal jų klasifikavimą [SS] ir pagal kitus kriterijus, kuriais gali būti papildytos [SS] pozicijos arba subpozicijos, specialiai sukurtos šio priedo taikymo tikslais. Pagal tuos kriterijus į smulkesnes dalis padalytos [SS] pozicijos arba subpozicijos šiame priede vadinamos padalytomis pozicijomis arba padalytomis subpozicijomis. <…>
[SS] pozicijoms ir subpozicijoms prekės priskiriamos pagal Bendrąsias [SS] aiškinimo taisykles ir atitinkamas tos sistemos skyrių, skirsnių ir subpozicijų pastabas. Tos taisyklės ir pastabos yra [1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987, p. 1; 2004 m. specialusis leidimas lietuvių k., 2 sk., 2 t., p. 382)] I priede išdėstytos Kombinuotosios nomenklatūros dalis. Siekiant tam tikras šiame priede nurodytas prekes priskirti teisingai pozicijos arba subpozicijos daliai turi būti mutatis mutandis taikomos Bendrosios [SS] aiškinimo taisyklės ir atitinkamos tos sistemos skyrių, skirsnių ir subpozicijų pastabos, jei šiame priede nenurodyta kitaip.
<…>
3. Santrumpos
Kai pozicijos, subpozicijos arba jų dalių lygmens pirminės taisyklės grindžiamos tarifinio klasifikavimo pasikeitimu, joms nurodyti gali būti vartojamos šios santrumpos:
<…>
CTH: bet kurios kitos pozicijos pasikeitimas į atitinkamą poziciją,
<…>“
10
Minėto priedo 73 skirsnyje pateikta lentelė; joje nurodomos pirminės taisyklės, kurias reikia taikyti siekiant nustatyti prekių, kurios joje nurodomos ir identifikuojamos remiantis jų pozicija ar subpozicija SS, kilmės šalį ar teritoriją, be kita ko pirminė taisyklė, taikoma apskrito skerspjūvio šaltai temptiems arba šaltai valcuotiems besiūliams vamzdžiams ir vamzdeliams iš nerūdijančiojo plieno, priskiriamiems SS 730441 subpozicijai. Ši lentelė išdėstyta taip:
„2012 m. SS kodas
Prekių aprašymas
Pirminės taisyklės
<…>
7304
Besiūliai vamzdžiai, vamzdeliai ir tuščiaviduriai profiliai iš geležies (išskyrus ketų) arba iš plieno
Kaip nurodyta subpozicijoms priskiriamoms prekėms
– Vamzdynų vamzdžiai, tinkami naudoti magistraliniams naftotiekiams arba dujotiekiams tiesti
7304 11
– – Iš nerūdijančiojo plieno
CTH
<…>
– Kiti, apskrito skerspjūvio, iš nerūdijančiojo plieno:
7304 41
– – Šaltai tempti arba šaltai valcuoti
CTH arba pasikeitimas iš 7304 49 subpozicijai priskiriamų tuščiavidurių profilių
7304 49
– – Kiti
CTH“
Pagrindinė byla, prejudicinis klausimas ir procesas Teisingumo Teisme
11
Indijoje įsteigta bendrovė Maxim Tubes Company Pvt. Ltd į šią šalį iš Kinijos importavo karštai apdorotus plieno vamzdžius, priskiriamus 730411 subpozicijai ir atitikančius ASTM A312 standartą. Jau Indijoje šie vamzdžiai buvo apdoroti šaltojo valcavimo būdu, atliekant valcavimą, ėsdinimą, pasyvavimą, atkaitinimą krosnyje, tiesinimą ir pjaustymą; dėl to pasikeitė jų matmenys. Taip perdirbtus vamzdžius, kurie ir toliau atitiko ASTM A312 standartą, CS STEEL eksportavo į Sąjungą.
12
Nuo 2016 m. sausio mėn. iki 2017 m. gruodžio mėn. Celní úřad pro Olomoucký kraj (Olomouco regiono muitinė, Čekijos Respublika) iš CS STEEL gavo šešias muitinės deklaracijas dėl besiūlių, apskrito skerspjūvio nerūdijančio plieno vamzdžių, priskiriamų SS 730441 subpozicijai, deklaruotų kaip nelengvatinės Indijos kilmės, išleidimo į laisvą apyvartą.
13
Po patikrinimo nacionalinė muitinė padarė išvadą, kad šie vamzdžiai yra Kinijos kilmės, todėl perskaičiavo mokėtiną muitą, remdamasi 2018 m. kovo 5 d. Komisijos įgyvendinimo reglamentu (ES) 2018/330, kuriuo, pagal Europos Parlamento ir Tarybos reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, tam tikriems importuojamiems Kinijos Liaudies Respublikos kilmės besiūliams vamzdžiams ir vamzdeliams iš nerūdijančio plieno nustatomas galutinis antidempingo muitas (OL L 63, 2018, p. 15).
14
Muitinės nuomone, minėtų vamzdžių kilmė galėtų pasikeisti tik tuo atveju, jei vamzdžiai būtų pagaminti iš kitų SS pozicijų prekių, pavyzdžiui, plieno atliekų ir laužo, priskiriamų 7204 pozicijai, arba iš tuščiavidurių profilių, priskiriamų 730449 subpozicijai.
15
Gavęs CS STEEL skundą dėl nacionalinės muitinės sprendimų dėl šio perskaičiavimo Krajský soud v Ostravě – pobočka v Olomouci (Ostravos apygardos teismo Olomouco padalinys, Čekijos Respublika), t. y. prašymą priimti prejudicinį sprendimą pateikęs teismas, kelia klausimą dėl Deleguotojo reglamento 2015/2446 22-01 priede nustatytos pirminės taisyklės, susijusios su SS 730441 subpozicijai priskiriamų prekių kilmės nustatymu, galiojimo, nes pagal šią taisyklę tokioms prekėms, pagamintoms šaltai valcuojant SS 730449 subpozicijai priskiriamus produktus, suteikiamas šalies, kurioje buvo atliktos šios operacijos, kilmės prekių savybės, nors toks SS 730411 subpozicijai priskiriamų produktų perdirbimas nesuteikia šioms prekėms tokios kilmės.
16
Šiuo klausimu prašymą priimti prejudicinį sprendimą pateikęs teismas pažymi, kad iš pagrindinės taisyklės dėl prekių, priskiriamų SS 730441 subpozicijai, kilmės nustatymo, siejamos su 2023 m. rugsėjo 21 d. Sprendimu Stappert Deutschland (C‑210/22, EU:C:2023:693), matyti, kad kilmės pasikeitimą iš esmės lemia tarifinės pozicijos pasikeitimas arba produkto, priskiriamo SS 730449 subpozicijai, šaltasis valcavimas. Nacionalinio teismo nuomone, kadangi atrodo, jog vienintelis reikšmingas 730449 ir 730411 subpozicijų skirtumas yra vamzdžių paskirtis, ši pirminė taisyklė gali reikšti perdirbtų produktų, kurie prieš tai buvo priskiriami SS 730411 subpozicijai, diskriminacinį išskyrimą.
17
Šiomis aplinkybėmis Krajský soud v Ostravě – pobočka v Olomouci (Ostravos apygardos teismo Olomouco padalinys) nutarė sustabdyti bylos nagrinėjimą ir pateikti Teisingumo Teismui šį prejudicinį klausimą:
„Ar pirminė kilmės nustatymo taisyklė, įtvirtinta Deleguotojo reglamento 2015/2446 22-01 priede pateiktoje [SS] 730441 subpozicijoje, galioja tiek, kiek pagal ją 730411 subpozicijai priskiriamų karštuoju būdu pagamintų vamzdžių, atitinkančių ASTM A312 standartą, šaltasis perdirbimas (šaltasis valcavimas) nelaikomas pakankamu jų kilmei pakeisti?“
18
Atsakydamas į Teisingumo Teismo prašymą pateikti informacijos, be kita ko, apie aptariamų vamzdžių šaltojo perdirbimo poveikį, prašymą priimti prejudicinį sprendimą pateikęs teismas pažymėjo, kad, pirma, šių vamzdžių matmenys, struktūra ir savybės smarkiai pasikeitė ir, antra, tas teismas nežino, ar minėti vamzdžiai turi savybių, dėl kurių jie yra tinkami naudoti naftotiekiams ar dujotiekiams tiesti.
Dėl prejudicinio klausimo
19
Savo klausimu prašymą priimti prejudicinį sprendimą pateikęs teismas iš esmės siekia išsiaiškinti, ar pirminė taisyklė galioja atsižvelgiant į Muitinės kodekso 60 straipsnio 2 dalį, nes toje taisyklėje nenumatyta, kad SS 730441 subpozicijai priskiriami vamzdžiai, pagaminti šaltuoju būdu iš SS 730411 subpozicijai priskiriamų vamzdžių, gali būti laikomi šalies ar teritorijos, kurioje buvo atliktas jų paskutinis perdirbimas arba apdorojimas, kilmės.
20
Šiuo aspektu reikia pažymėti, kad pagal pirminės taisyklės formuluotę vamzdžiai ir vamzdeliai, priskiriami SS 730441 subpozicijai, laikomi šalies, kurioje jie buvo perdirbti iš produktų, priskiriamų kitai SS pozicijai, arba šaltai perdirbant „prie SS 730449 subpozicijos priskiriamus tuščiavidurius profilius“, kilmės. Vis dėlto Teisingumo Teismas 2023 m. rugsėjo 21 d. Sprendime Stappert Deutschland (C‑210/22, EU:C:2023:693, 66 punktas) konstatavo, kad ši taisyklė negalioja tiek, kiek pagal ją nepripažįstama, kad pasikeitus tarifiniam klasifikavimui dėl SS 730449 subpozicijai priskiriamų vamzdžių ir vamzdelių perdirbimo į SS 730441 subpozicijai priskiriamus besiūlius vamzdžius, vamzdelius ar tuščiavidurius profilius iš geležies ar plieno, ištemptus ar šaltai valcuotus, jie įgyja produktų iš šalies, kurioje šis perdirbimas buvo atliktas, savybių.
21
Taigi reikia konstatuoti, kad, kaip iš esmės pažymi prašymą priimti prejudicinį sprendimą pateikęs teismas, pirminėje taisyklėje, siejamoje su tuo sprendimu, skirtingai vertinamas SS 730411 subpozicijai priskiriamų vamzdžių ir vamzdelių ir SS 730449 subpozicijai priskiriamų vamzdžių ir vamzdelių šaltasis perdirbimas, kiek tai susiję su jų kilme.
22
Pagal Muitinės kodekso 62 straipsnį Komisijai suteikiami įgaliojimai priimti deleguotuosius aktus, nustatančius taisykles, pagal kuriais prekės, vadovaujantis jo 60 straipsniu, laikomos prekėmis, kurių baigiamasis esminis ekonomiškai pagrįstas perdirbimas arba apdorojimas tam tikslui pritaikytoje įmonėje, kurio metu buvo pagamintas naujas produktas arba kuris buvo svarbus jo gamybos etapas, buvo atliktas tam tikroje šalyje ar teritorijoje. Šiais aktais siekiama patikslinti, kaip minėtoje nuostatoje nurodyti abstraktūs kriterijai turi būti aiškinami ir taikomi konkrečiomis aplinkybėmis (2023 m. rugsėjo 21 d. Sprendimo Stappert Deutschland, C‑210/22, EU:C:2023:693, 52 punktas ir jame nurodyta jurisprudencija).
23
Vis dėlto, kaip matyti iš Teisingumo Teismo suformuotos jurisprudencijos, Komisijai įgyvendinant šią diskreciją turi būti laikomasi tam tikrų reikalavimų. Deleguotuoju reglamentu siekiamais tikslais turi būti galima pateisinti jo priėmimą, šis deleguotasis reglamentas turi atitikti reikalavimą motyvuoti tokį aktą, o Komisijos vertinimuose, susijusiuose su produktų, kuriems taikomas šis deleguotasis reglamentas, kilmės šalies nustatymu, neturi būti padaryta teisės klaidos ar akivaizdžios vertinimo klaidos pagal Muitinės kodekso 60 straipsnio 2 dalį (2023 m. rugsėjo 21 d. Sprendimo Stappert Deutschland, C‑210/22, EU:C:2023:693, 53 punktas ir jame nurodyta jurisprudencija).
24
Iš tikrųjų ši kilmė bet kuriuo atveju turi būti nustatyta atsižvelgiant į esminį kriterijų, t. y. atitinkamų prekių „baigiamąjį, svarbų perdirbimą arba apdorojimą“. Pats šis žodžių junginys turi būti suprantamas kaip nurodantis gamybos proceso etapą, per kurį šios prekės įgyja savo paskirtį, taip pat konkrečių savybių ir sudėtį, kurių anksčiau neturėjo ir kurios vėliau iš esmės kokybiškai nekeičiamos (2023 m. rugsėjo 21 d. Sprendimo Stappert Deutschland, C‑210/22, EU:C:2023:693, 54 punktas ir jame nurodyta jurisprudencija).
25
Tokių akto nuostatų, kaip Deleguotojo reglamento 2015/2446 22-01 priedas, kuriame numatyta pirminė taisyklė, pagrįstumo nagrinėjimas teisme turi būti susijęs su klausimu, ar, neatsižvelgiant į tai, ar buvo padaryta kokia nors teisės klaida, Komisija, imdamasi Muitinės kodekso 60 straipsnio 2 dalies įgyvendinimo, padarė akivaizdžią vertinimo klaidą, atsižvelgiant į šioje byloje nagrinėjamą konkrečią situaciją (2023 m. rugsėjo 21 d. Sprendimo Stappert Deutschland, C‑210/22, EU:C:2023:693, 55 punktas ir jame nurodyta jurisprudencija).
26
Pagal Teisingumo Teismo jurisprudenciją, Komisija privalo objektyviai pagrįsti skirtingą panašių perdirbimų vertinimą, kaip antai nurodytą šio sprendimo 21 punkte, nes kitaip nebus galima konstatuoti, jog ta institucija nepadarė tokios klaidos (šiuo klausimu žr. 1983 m. kovo 23 d. Sprendimo Cousin ir kt., 162/82, EU:C:1983:93, 21 punktą ir 2023 m. rugsėjo 21 d. Sprendimo Stappert Deutschland, C‑210/22, EU:C:2023:693, 56 punktą).
27
Nagrinėjamu atveju Komisija teigia, kad į Indiją importuotų Kinijos kilmės vamzdžių ir vamzdelių, priskiriamų SS 730411 subpozicijai, atitiktis ASTM A312 standartui rodo, kad šie produktai jau buvo galutiniai, ir jų nebuvo galima iš esmės ekonomiškai pagrįstai perdirbti, taip pakeičiant jų kilmę.
28
Taip pat ji iš esmės tvirtina, kad SS 730411 subpozicijai priskiriamų vamzdžių ir vamzdelių šaltasis perdirbimas, dėl kurio jie keičiami taip, kad juos galima priskirti SS 730441 subpozicijai, nereiškia, kad jų paskirtis ir sudėtis tampa tokiomis, kurių jie anksčiau neturėjo, nes paskutiniai kokybiniai pokyčiai įvyko juos perdirbant karštuoju būdu, dėl ko jie buvo priskirti pirmesnei iš nurodytų subpozicijų. Iš tikrųjų toks šaltasis šių vamzdžių ir vamzdelių perdirbimas neabejotinai lemia negrįžtamą šių produktų pakeitimą – visų pirma sumažėja jų dydis, tačiau juos ir toliau galima naudoti dujotiekiams ar naftotiekiams tiesti, o produktai ir toliau atitinka ASTM A312 standartą, kaip sutaria visi Teisingumo Teismui pastabas pateikę suinteresuotieji asmenys. Taigi minėtas šaltasis perdirbimas skiriasi nuo vamzdžių ruošinių, t. y. pusgaminių, nurodytų 2023 m. rugsėjo 21 d. Sprendime Stappert Deutschland (C‑210/22, EU:C:2023:693) ir priskiriamų SS 730449 subpozicijai, šaltojo perdirbimo.
29
Šiuo klausimu pažymėtina, kad SS 730411 ir 730441 subpozicijose išvardytos prekės apibūdinamos taip: pirmojoje iš šių subpozicijų – tai besiūliai vamzdžiai ir vamzdeliai iš nerūdijančio plieno, tinkami naudoti naftotiekiams arba dujotiekiams tiesti, o SS 730441 subpozicijoje išvardytos prekės – tai kiti besiūliai apskrito skerspjūvio vamzdžiai ir vamzdeliai, pagaminti iš nerūdijančio plieno, šaltai tempti arba šaltai valcuoti.
30
Vadinasi, vamzdžiai ir vamzdeliai nebepriskiriami SS 730411 subpozicijai ir gali būti priskiriami SS 730441 subpozicijai, nes praranda tipines vamzdynų ir vamzdelių, tinkamų naudoti naftotiekiams arba dujotiekiams tiesti, savybes, tačiau tai nebūtinai lemia savybių, dėl kurių jie gali būti naudojami pagal tą paskirtį, praradimą.
31
Iš to, kas išdėstyta, matyti, kad SS 730411 subpozicijai priskiriamų vamzdžių ir vamzdelių šaltasis perdirbimas, dėl kurio jie tampa priskirtini SS 730441 subpozicijai, gali iš esmės pakeisti jų savybes, tačiau vien dėl to nepakeičia jų paskirties ir pradinės sudėties.
32
Šio vertinimo nepaneigia prašymą priimti prejudicinį sprendimą pateikusio teismo atsakymas į šio sprendimo 18 punkte minėtą Teisingumo Teismo prašymą pateikti informacijos; nacionalinio teismo nuomone, SS 730411 subpozicijai priskiriamų vamzdžių šaltasis perdirbimas gali smarkiai paveikti jų matmenis, struktūrą ir savybes. Iš tiesų tas atsakymas nerodo, kad dėl pagrindinėje byloje aptariamų vamzdžių šaltojo perdirbimo jie nebėra tinkami naudoti naftotiekiams ir dujotiekiams tiesti ar kad tų vamzdžių sudėtis pasikeitė. Priešingai, tokį vertinimą patvirtina tai, kad po šio perdirbimo minėti vamzdžiai vis dar atitinka ASTM A312 standarto reikalavimus. Kaip tvirtina Komisija (o kiti suinteresuotieji asmenys tam neprieštarauja), ši atitiktis patvirtina, kad tie patys vamzdžiai yra tinkami naudoti naftotiekiams ir dujotiekiams tiesti.
33
Šiomis aplinkybėmis reikia konstatuoti, kad pirminėje taisyklėje įtvirtintas skirtingas SS 730411 subpozicijai priskiriamų vamzdžių ir vamzdelių ir SS 730449 subpozicijai priskiriamų vamzdžių ir vamzdelių šaltojo perdirbimo vertinimas, kiek tai susiję su jų kilmės nustatymu, yra objektyviai pateisinamas. Todėl priimdama šią taisyklę Komisija nepadarė akivaizdžios vertinimo klaidos.
34
Atsižvelgiant į visus išdėstytus argumentus, į pateiktą klausimą reikia atsakyti taip, kad jį išnagrinėjus nebuvo nustatyta jokių aplinkybių, galinčių daryti įtaką pirminės taisyklės galiojimui.
Dėl bylinėjimosi išlaidų
35
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (aštuntoji kolegija) nusprendžia:
Išnagrinėjus prejudicinį klausimą nebuvo nustatyta jokių aplinkybių, kurios galėtų turėti įtakos 2015 m. liepos 28 d. Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos, 22-01 priede numatytos suderintoje prekių aprašymo ir kodavimo sistemoje esančiai 730441 pozicijai priskiriamoms prekėms taikomos pirminės taisyklės galiojimui.
Parašai.
(
*1
)	Proceso kalba: čekų.